**«Абитуриент ДГУ-2020**

**Родная литература**

**Далгатова Валикыз Далгатовна, 11 класс**

***Основные темы поэзии***

***Аткая Аджамматова***

**Руководитель Мамаева З.Л.**

**Аткъай Гьажамматовну поэзиясыны аслу темалары**

Анадаш къумукъ адабиятыбызны тарихинде айрыча мекенли ерни тутгъан язывчуларыбыз бар. Шолай язывчуларыбызны арасында Аткъай ГьакимовичГьжамматов айрокъда гёрмеклилеринден бириси.

Аткъай (Гьажамматов Аткъай Гьакимович) 1910-нчу йылда Къумукъну белгили юртларындан бири болгъан, оьзюнден кёп эревюллю адамларыбыз чыкъгъан Эндирейде мадарлы агьлюде тувгъан.

Къумукъ адабиятны тарихине Аткъай пагьмулу шаир, прозаик, драматург, адабият ахтарывчу, фольклор жыйывчу, таржумачы гьисапда гирген.

Аткъай 1929- нчу йылда Биринчи Буйнакск педагогика техникумну охуп битдирген. Сонг Москвада М. Горькийни атындагъы Адабият институтну къырыйындагъы Оьр адабият курсларында охугъан. Кёп йылланы узагъында Дагъыстан язывчуларыны къурумунда консультант болуп чалышгъан, шо къурумда къумукъ язывчуланы секциясына ёлбашчылыкъ этген. Бажарывлу таржумачы гьисапда Аткъай А.С. Пушкинни, М.Ю. Лермонтовну, Н.В. Гогольну, Л.Н Толстойну, А.П. Чеховну, А.Н. Островскийни ва олай оьзге язывчуланы асарларын уста кюйде къумукъ тилге гёчюрген.

Шаирни яратывчулугъуну аслу темалары – ана Ватан, анадаш Къумукъ тюз, оланы оьтген гюнлери, совет девюрдеги яшаву ва ябушуву, халкъыбызны макътавгъа лайыкълы уланлары ва къызлары. Язывчуну тюрлю-тюрлю йылларда яратылгъан кёп санавдагъы шиърулары, «Сотав булан Рашия», «Отташ Нюржан», «Рабият», «Къубагийик мююзлер», деген поэмалары, «Тупав», «Мен оьктеммен», «Къумукъ тюзде», «Къайнар юреклер» деген повестлери шогъар шагьатлыкъ эте.

Аткъай оьз яратывчулугъу булан батырлыкъдан чомартлыкъны артыкъ гёрген халкъын алгъышлагъан («Мени халкъым»), оьзге халкълар булан дослукъ юрютюп болгъанын макътагъан («Таргъу тав – дослукъну таву»), «ана берекетли», «ата гьаракетли» эли «эсги китир гюнлени кёрпе сюр» этгенинден къувана.

Аткъайны лирикасыны аслу темалардан бири – шаирни оьзге адамлар булан ва оьз анадаш къумукъ халкъы булангъы дослукъ аралыкълары. Аткъайны яратывчулугъудан халкъара дослугъуну, миллетара татывлугъуну масъаласы къызыл сызакъ болуп оьте. «Яратывчулугъуну башлапгъы заманларындан тутуп, - деп яза адабият ахтарывчу А. Ю. Абдуллатипов, - гьалаги гюнлеге ерли Аткъай – дагъыстан ва совет халкъланы арасындагъы дос аралыкъланы арымайгъан ва талмайгъан йырчысы.» Аткъайны «Тиллени дослугъу – халкъны хошлугъу», «Таш хабар», «Сазанны башы – Къызларны баш белгиси», «Лермонтов этген суратгъа къарап», «Лермонтовну орамында» деген ва олай оьзге – Муса Жалилге, Коста Хетагуровгъа, Мустай Каримге, Омарла Батырайгъа, Эфенди Капиевге, Ж. Яндиевге, Т. Зумагуловгъа багъышлангъан шиъруларында, «Къарабудакъны къувуму», деген очергинде, «Мен оькгемен», Къумукъ тюзде», «Жан къурдашлар» деген повестлеринде къардаш халкъланы элине гьалал къумукъ этген пагьмулу ва къоччакъ уланларыны къурч ва сюйкюмлю келпетлери яратылгъан. «Муса Жалилге» деген шиърусунда булай сатырлар бар:

***Фашист ойлар – чий темирде тот йимик,***

***Фашист газет тютюнлене дымлыкъда.***

***Сени йырынг яна эмен от йимик,***

***Йыртыллайгъан сабан йимик тынлыкъда.***

Аткъайны адабият яратывчулугъунда ногъай халкъны темасы айрыча мекенли ерни тута. О темагъа охувчу башлап язывчуну «Мен оьктеммен» деген повестинде ерлешген ногъайланы айтылгъан батырыны гьакъындагъы хабарда ёлугъабыз. Сонггъу йылларда шаир Аткъайны ногъай халкъ авуз яратывчулугъуну таъсири булан язылгъан «Ногъай къайдада», «Ногъай уьчлюклер», «Сынгъан шёшге», ногъайланы ярыкъландырывчусу А. Жанибековгъа, чакъсыз дюньядан гетген пагьмулу шаир къызы Къадриягъа багъышлангъан шиърулары белгили. Аткъайны яратывчулугъунда рус, гюржю, осетин темалар да мекенли ерни тута. «Къадриягъа» деген шиърудагъы ногъайланы пагъмулу шаир къызына багъышлангъан ахырынчы дёрт сатырын алып къарайыкъ:

***Йырав оьлюп, йыр къалды,***

***Тынглар йимик къарт дюнья.***

***Чечилмеген сыр къалды***

***Чечегингден, Къадрия.***

Уллу Ватан давну йылларында Аткъай оьзюню инг де гючлю проза асарын – «Мен оьктеммен» деген повестин яратгъан. Язывчуну бу асары, янгыз ону яратывчулугъуну тюгюл, савлай къумукъ, дагъыстан адабиятларыны оьрлюгю болуп токътай деп ташдырып айтсакъ, бир де къопдурув болмажакъ. Адабият ахтарывчу А.Ю.Абдуллатипов Аткъайны «Мен оьктеммен» деген повестини яратылгъан девюрюне байлавлу болуп булай яза: «Оьзю булан ёлугъуп, шо гьакъда мекенли сёйлегинче, Аткъай эсгерилген асарын отузунчу йылланы узагъында яратгъандыр деп ойлай эдим, гьали буса шо асар геч яратылгъанына тюшюндюм. Зайналабитни анасы Умукюрсюн булан Аткъай биринчилей давну йылларында Къырымдан Дагыстангъа къайтгъан. Зайналабитни иниси Абдулгьамит Батырмурзаевни агьлюсюнде ёлукъгъан. Ёлукъса да, ону булан онча хабарламагъан. Бу асарны Аткъай Умукюрсюнню де сёйлетип язмагъан. Аткъай оьзюню повестин яратагъанда, Абдулгьамит оьзюню анасын сёйлетип, алданокъ язылгъан текстден пайдалангъан болгъан экен.

«Мен оьктеммен» деген повестни инг де гючлю чебер-маъна яны – асарны ананы тилинден язылмакълыгъы. Бу чеберлик къайдадан къайры да, повестни безендиреген ва чеберлик гючюн артдырагъан дагъы да кёп тюрлю къураллар къоллангъан. Автор Зайналабитни янгыз оьзюне хас умуми, оьзгелеге де хас болма болагъан ортакъ къылыкъларын гёрсетегенден къайры (игитлик, къоччакълыкъ, къайратлыкъ, илмулу болмакълыкъ, оьзге миллетлени вакиллери булан дост аралыкълар юрютмеклик), ону янгыз оьзюне хас болгъан къылыкъларын гёрсетме бажаргъан. Сёзге усталыгъын, оьзюню яшавунда, ябушувунда къаламны да, къылычны да къоллагъанын, сол къолу булан язып, онг къолу булан къылыч тутагъанын, ону игитлиги озуп, бир-бир гезиклерде темтеклик йимик гёрюнегенин (мычыгъыш къачакъланы башын тутггъан Абдурашит булангъы ёлугъуву яда душмандан ичи тыгъылып толгъан Темирханшурагъа ат булан «тах» деп гирип барып, къызлар булан гезеп турагъан офицерлеге олар шагьарда узакъ заман парахат турмажагъын айтып гетгени) оьрде айтылгъан пикруну исбат эте.

Уллу Ватан давдан сонггъу йылларда Аткъай оьзюню инг де къужурлу «Сотав булан Рашия», «Рабият», «Къызыл яр», «Къубагийик мююзлер», «Айдемир» ва олай оьзге поэмаларын яратгъанлыгъы ону поэма жанрны оьсювюне уллу къошум этгенлигине шагьатлыкъ эте.

- Аткъай – къумукъ халкъны оьзеги, таварихи. Адатны-ёрукъну, шайлы гюнлерде къуванмакъны, башыбызгъа къайгъы тюшгенде маслагьат этмекни биз Аткъайдан уьйрененбиз. Тойлагъа да, тазиятлагъа да Аткъай, чагъы уллу буса да, бизден алда етише.

Аткъай – къурдашлыкъны, ёлдашлыкъны да устазы. Къалам ёлдашлар булан да Аткъай тыгъыс байлавлукъ юрютюп бажаргъан. Къумукъ, дагъыстан арадагъы зат булай да англашыла, амма Аткъай балкъарлы шаир Къайсын Къулиев, гюржюлю шаир Карло Каладзе, таджик адабиятны класиги Садритдин Айни, осетинли Максим Цагараев, башгъырт Мустай Карим, рус шаирлер Арсений Тарковский, Владимир Солоухин, къыргъыз Чингиз Айтматов, чуваш Петер Хузангай, ингуш Жамалдин Яндиев ва шолай да оьзге язывчулар булан къурдашлыкъ яравтывчулукъ байлавлукъ юрютген.

Профессор А.Ю.Абдуллатипов айтгъан сёзлеге гёре, «20-нчы асруну 50-нчи йылларында уллу халкъланы оьзге халкъланы яшавунда ойнайгъан уллу ролю гьакъында кёп айтылгъан ва язылгъан. Бир де башгъа болмагъан, гиччи халкълар тарихи оьсювюне бир гиччи гегейи-тогъайы болгъан деп айтагъандан. Коммунист партияны 20-нчы съездинден сонг гиччи халкъланы тарихде ойнайгъан уллу ролю гьакъында айтылагъан да болду. Муна шо заман Аткъай: «Гиччи юлдузлар да кёкню безендире», - деп айтып чыкъды ва, оьзюню идеясын исбат этегендей болуп, «Къубагийик мююзлер» деген поэмасын яратды.

Яратывчулукъ ишимни белгили адабият ахтарывчу Камал Абуковну сёзлери булан тамамлама сюемен. Камал Абуков Аткъайны къумукъ халкъны тарихиндеги ерин белгилей туруп, биз оьрде атын эсгерген макъаласында булай яза: «Къумукъ адабият учун Аткъай абзарны артасындагъы кёрюк йимик тарыкълы болуп гелген ва гьали де ону жыжымы, ялыны, йылыву кемимеген».